kombinácia liekov proti horúčke
môžem dať mamke spolu liek Metamizol kvapky a ibalgin pri horúčke 39 stupňov
Dobrý deň
Ďakujeme za Vašu otázku
Liek Metamizol vo forme perorálnych kvapiek sa používa používa sa proti bolesti a vysokej horúčke, ktorá nereaguje na iné opatrenia. Dospelí a dospievajúci vo veku od 15 rokov s hmotnosťou väčšou ako 53 kg môžu užívať až 1 000 mg metamizolu ako jednorazovú dávku, čo predstavuje 40 kvapiek. Jednorazová dávka môže byť užitá až 4-krát denne v intervaloch 6 – 8 hodín. Účinok lieku možno očakávať o 30 až 60 minút po perorálnom podaní. Je nevyhnutné zvoliť najnižšiu dávku, ktorá potláča bolesť a horúčku.
Liek Ibalgin má antipyretický, analgetický, antireumatický a protizápalový účinok. Dávkovanie lieku Ibalgin je 3-6 tabliet, pričom maximálna denná dávka je 6 tabliet. Odstup medzi jednotlivými dávkami je minimálne 4 hodiny.
Pri liečbe horúčky sa odporúča užívanie jedného lieku. Druhý liek sa odporúča podať s odstupom aspoň 4 hodín. V prípade, že horúčka neklesá, je vhodné zvážiť fyzikálne metódy znižovania teploty ako sú napríklad zábaly. Nesmú sa však vykonávať v prípade studených rúk a nôh.
Prajem pekný zvyšok dňa
S pozdravom,
PharmDr. Lucia Kubáňová